7 April: God luister… die eerste keer. - Jan van der Watt - www.bybelkennis.co.za
by Mitch Kalp · Published 07/04/2017 · Updated 28/03/2017
Luk 18:1-17 (fokus 18:9-14)
Die Here is nie doof nie – Hy kan goed hoor.
In hoofstuk 18 vertel Jesus die storie van ŉ vrou wat aanhou neul het tot die landdros dit nie meer kon hou nie. Hy het uiteindelik gedoen wat sy gevra het, net om van haar ontslae te raak. Baie mense lei uit hierdie storie af dat ons God se arm moet bly draai tot Hy ingee. Dit is egter nie wat Jesus hier sê of bedoel nie. Kyk mooi, die punt van die gelykenis is dat God juis nie soos daai landdros is nie. Hy is anders. Jy hoef Hom nie te smeek of te soebat om na jou te luister nie. Nog minder hoef jy Hom te probeer manipuleer of te forseer. Hy hoor jou die eerste keer.
Luister maar na die tollenaar in 18:13. Toe Hy opreg in ŉ smeekgebed sy hand na die Here toe uitsteek, het die Here dit gevat en sy lewe nuut gemaak. Die Fariseër, aan die ander kant, se gebed is ook gehoor, maar nie verhoor nie – hy wou God manipuleer, asof God hom iets sou skuld. Daarom druk hy lyste vol van sy eie prestasies in God se hand met die hoop dat dit God sou beïndruk. Maar so werk gebed nie.
Jy hoef God nie te probeer beïndruk of te probeer manipuleer in gebed nie. Kom soos jy is en sê opreg wat jy wil sê. Hy luister.
Mense moedeloos maak in die naam van Christus – Hermie van Zyl
Laaste 7 Dae: 5,916
Laaste 30: 19,865
Laaste 365 Dae: 496,902